钦定古今图书集成/明伦汇编/官常典/第618卷 > 史桂芳
## 钦定古今图书集成/明伦汇编/官常典/第618卷 > 史桂芳

按《明外史》本传：“桂芳，字景实，鄱阳人。嘉靖三十二年
进士。除歙县知县，廉直爱民。督师赵文华檄取万金
犒师，桂芳不应。文华怒，几得罪。迁南京刑部主事，历
延平知府。敝衣决履，携一仆之官，尽汰府中冗费。甫
七日，以祖母忧归。起补汝宁，咨民疾苦，有闻辄行，朔
望举乡约，缚重囚马前棰之，而赉善人粟帛，鼓吹导”
以归。遂平知县素贪，闻之流涕，翻然改行。郡有孝女
不嫁养其父，桂芳躬造其庐拜焉。孤行己意，不事交
际，他过客及上官，往往迂道避去。居恒缊袍粝食，人
不能堪，处之怡然也。隆庆二年大计外吏，给事中张
卤举桂芳治行异等，当路有病其矫者，仅迁两浙盐
运使。老穉送者万馀人，咸叹息泣下。抵浙，复以他事
议调，遂归。家居三十年，累荐不起，卒。初，岭南邓德昌
传陈献章之学，以授高安傅明应。桂芳读书白鹿洞，
明应一见奇之，告以所得，桂芳遂从受学。为人清苦
介特，与耿定向友善，而数规其失。官南京时，定向以
御史视学政。桂芳问所以为者，定向曰：“第优等多预
贤书，便称良矣。”桂芳怫然曰：“若亦为是语耶？若居是
官，不思正人心，挽士习，顾以俗吏自居耶？”拂衣起，定
向行部，供张过侈。桂芳见之，叹曰：“富贵移人，谅哉！若
家世素朴，何亦乃尔？”其直谅不容人过如此。